
	Παρουσίαση του βιβλίου

Ιστορίες της Αμμοχώστου

του Δημήτρη Λεβέντη

στο Σπίτι της Κύπρου

Την Πέμπτη 10 Δεκεμβρίου 2015, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, πραγματοποιήθηκε στο Σπίτι της Κύπρου η παρουσίαση του βιβλίου του Δημήτρη Λεβέντη, Ιστορίες της Αμμοχώστου, που κυκλοφορεί από τις Εκδόσεις Ιωλκός.


Τον συγγραφέα και τους ομιλητές παρουσίασε και καλωσόρισε η Μορφωτικός Σύμβουλος κ. Μαρία Παναγίδου και στη συνέχεια τον λόγο πήρε ο Καθηγητής Νεοελληνικής Φιλολογίας και Πρόεδρος του Τμήματος Βυζαντινών και Νεοελληνικών Σπουδών στο Πανεπιστήμιο Κύπρου κ. Παντελής Βουτουρής.

Εικόνες αποθηκευμένες στη μνήμη, ανθεκτικές στον χρόνο. Συχνά ξυπνούν με την πρώτη αφορμή, μια φωτογραφία στο διαδίκτυο, ή ένα βιβλίο, όπως το βιβλίο του Δημήτρη Λεβέντη, με ιστορίες της Αμμοχώστου είπε ο κ. Βουτουρής ανατρέχοντας σε προσωπικές μνήμες. Αναφερόμενος σε αποσπάσματα του βιβλίου ο ομιλητής υπογράμμισε ότι ο συγγραφέας δεν επιχειρεί να γαλβανίζει την περιέργεια του αναγνώστη, η δράση περιορίζεται στα απολύτως αναγκαία, μακριά από συνθήματα και μεγαληγορίες, και η αφήγηση συνεσταλμένη, λιτή, και απέριττη, εστιασμένη στο εσωτερικό, πολιορκεί τις ενδόμυχες σκέψεις των ταπεινών ηρώων. Οι επιλογές αυτές ορίζουν ένα σπάνιο ποιητικό και πολιτικό ήθος, το οποίο αποτελεί βασικό διακριτικό γνώρισμα του βιβλίου.

Ο κ. Κώστας Λυμπουρής φιλόλογος, λογοτέχνης και τέως Μορφωτικός Σύμβουλος έκανε μια σύντομη αναδρομή στη ζωή και το έργο του Δημήτρη Λεβέντη κάνοντας ιδιαίτερη αναφορά στην προσφορά του κατά τη διάρκεια της εκπαιδευτικής του θητείας. Παραθέτοντας αποσπάσματα από τα διηγήματα του βιβλίου επεσήμανε ότι στο σύνολό της η κοινωνία την οποία ο Δημήτρης Λεβέντης παρουσιάζει, κινείται χαμηλόφωνα, δρα και ενίοτε μεγαλουργεί, χωρίς κραυγές και συνθήματα, χωρίς θορυβώδεις ήχους, ενώ τόνισε την ιδιαίτερη εικονοπλαστική ικανότητα του συγγραφέα και την προσεκτική αξιοποίηση των λέξεων της κυπριακής διαλέκτου προκειμένου να δώσει το ήθος μιας άλλης εποχής. Καταλήγοντας ο κ. Λυμπουρής είπε ότι το βιβλίο διακρίνεται για την αλήθεια και τη λογοτεχνικότητά του.

Η ηθοποιός Άντρη Χατζηχριστοδούλου διάβασε το διήγημα Οι πόλεις.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

